Beslutning [1]

om situationen i Den Demokratiske Republik Congo, navnlig i den østlige del af landet, og dens indvirkning på regionen

Den Blandede Parlamentariske Forsamling,

- forsamlet i Kigali (Rwanda) den 19.- 22. november 2007,

- der henviser til forretningsordenens artikel 17, stk. 2,

- der henviser til sine tidligere beslutninger om Den Demokratiske Republik Congo og De Store Søers Område,

- der henviser til De Forenede Nationers Sikkerhedsråds resolutioner om situationen i Den Demokratiske Republik Congo og de månedlige rapporter fra FN's generalforsamling om dette spørgsmål,

- der henviser til Europa-Parlamentets beslutning af 15. december 2004 om situationen i den østlige del af Den Demokratiske Republik Congo [2],

- der henviser til pagten for sikkerhed, stabilitet og udvikling i De Store Søers Område, som undertegnedes i Nairobi (Kenya) den 16. december 2006 af stats- og regeringscheferne for landene i De Store Søers Område,

- der henviser til den internationale konvention om barnets rettigheder af 20. november 1989, som forbyder børns inddragelse i væbnede konflikter,

- der henviser til rapporten fra Den Blandede Parlamentariske Forsamling AVS-EU's valgobservationsmission om præsident- og parlamentsvalget i Den Demokratiske Republik Congo, som afholdtes henholdsvis den 30. juli og den 29. oktober 2006,

- der henviser til Rådets fælles aktion med hensyn til EU's rådgivnings- og bistandsmission vedrørende reform af sikkerhedssektoren i Den Demokratiske Republik Congo,

- der henviser til Kimberley-processen, som i sidste ende sigter mod at standse handelen med bloddiamanter og forbedre styreformen i de lande, der er rige på naturressourcer, gennem kontrol og fuld offentliggørelse af alle betalinger, som foretages af selskaberne, og af de indtægter, regeringerne modtager fra olie, gas og mineprodukter,

A. der henviser til, at mange års væbnet konflikt direkte og indirekte har resulteret i 4 mio. direkte og indirekte ofre og medført, at mindst 1,5 mio. mennesker er blevet fordrevet, hvoraf de fleste udgør kvinder og børn, og ødelagt Den Demokratiske Republik Congos socioøkonomiske infrastrukturer,

B. der med bekymring erindrer om, at ca. 300000 personer, der bor i Nordkivu-provinsen, siden slutningen af 2006 er blevet tvunget til at flygte fra deres hjem som følge af krigshandlinger, hvor Den Demokratiske Republik Congos regulære væbnede styrker og den udstødte general Laurent Nkundas rebelsoldater og andre væbnede grupper er involveret, hvilket bringer det samlede antal fordrevne personer op på 800000,

C. der er overordentligt bekymret over den tiltagende vold, de udbredte menneskerettighedskrænkelser, voldtægter og andre former for seksuel vold, der forøves mod kvinder i de østlige provinser Nordkivu og Sydkivu,

D. der er dybt bekymret over væbnede militsers vedvarende og øgede rekruttering af børnesoldater i den østlige del af Den Demokratiske Republik Congo,

E. der er bekymret over den næsten permanent usikre situation i den østlige del af Den Demokratiske Republik Congo, som gør det umuligt for humanitære organisationer at uddele fødevarer og grundlæggende nødvendigheder såsom lægemidler til civilbefolkningen,

F. der minder om tilstedeværelsen af udenlandske væbnede grupper, herunder tidligere rwandiske væbnede styrker (de tidligere FAR-styrker)/Interahamwe-styrkerne (De Demokratiske Styrker til Befrielse af Rwanda (FDLR), der fortsætter med ustraffet at begå grusomheder, såsom mord, voldtægt, tortur og strejftogter, der gør, at civilbefolkningen fordrives til den østlige del af Den Demokratiske Republik Congo og til nabolandene, hvilket udgør en trussel mod landets sikkerhed, stabilitet og udvikling,

G. der henviser til, at de fortsatte væbnede konflikter og den vedvarende tilstedeværelse af frafaldne væbnede grupper i De Store Søers Område udgør en alvorlig trussel mod freden, stabiliteten, demokratiet og udviklingen i området; der henviser til, at dette gør skår i samarbejdet mellem landene i området og modarbejder det internationale samfunds bestræbelser på at skabe livskraftige og velstående demokratiske lande i området og på at forbedre levevilkårene for de respektive befolkninger,

H. der henviser til, at det følgelig er tvingende nødvendigt at træffe alle nødvendige foranstaltninger for at gøre en ende på konflikterne, opløse de væbnede grupper og foregribe enhver fremtidig konflikt, således at freden og demokratiet befæstes, fremme stabiliteten og udviklingen i området til gavn for alle befolkninger i De Store Søers Område og gøre det muligt for Den Demokratiske Republik Congos lovmæssige institutioner at anvende energien på at genopbygge landet, som er blevet ødelagt af tilbagevendende krigshandlinger,

I. der henviser til, at freden og sikkerheden, både i Den Demokratiske Republik Congo og i De Store Søers Område, kun kan opnås ved at gøre en ende på den trussel, som udenlandske og nationale væbnede grupper i Den Demokratiske Republik Congo og deres politiske organisationer skaber, og ved at gennemføre en fuldstændig afvæbning af alle paramilitære grupper, der foretager plyndringstogter i dette område,

J. der henviser til, at Den Internationale Straffedomstol (ICC) har efterforsket de forbrydelser, som formodes at være begået i Den Demokratiske Republik Congo siden 2004,

K. der henviser til de tilsagn, som blev givet i Kigali den 28. august 2007 af parterne på "Tripartite Plus"-topmødet, nemlig hærcheferne fra Den Demokratiske Republik Congo, Rwanda, Uganda og Burundi, og de tilsagn, der blev givet den 16. september 2007 af disse landes udenrigsministre med det sigte at søge fred gennem nedkæmpelsen af de væbnede oprørsstyrker, som opholder sig på de respektive territorier; der henviser til Den Demokratiske Republik Congo og Rwandas udenrigsministres fælles erklæring ved afslutningen på mødet i Kinshasa den 3. og 4. september 2007,

L. der henviser til, at Den Demokratiske Republik Congo og Republikken Rwandas fælleskommuniké om en fælles tilgang til fjernelsen af truslen mod fred og stabilitet i begge lande og i De Store Søers Område, der undertegnedes den 9. november 2007 af de to landes udenrigsministre ved FN's mellemkomst og under tilstedeværelse af repræsentanter fra USA og EU, rummer nye perspektiver for fred og samarbejde mellem landene i området,

M. der henviser til, at præsidenten for Den Demokratiske Republik Congo, Joseph Kabila, og præsidenten for Uganda, Yoweri Museveni, mødtes i Tanzania i september 2007 for med FN's støtte at oprette en fælles militærstyrke med det sigte at nedkæmpe oprørsbevægelsen Herrens modstandshær (LRA), som skaber ustabilitet i regionen og desuden indlede olieefterforskningsoperationer,

N. der henviser til, at Demokratiske Republik Congo bl.a. rummer store mineralrigdomme og skovressourcer, der bør forvaltes omhyggeligt og effektivt for at sikre landets økonomiske og sociale udvikling,

O. der henviser til initiativet "The Extractive Industries Transparency Initiative (EITI)", som Den Demokratiske Republik Congo deltager i,

P. der henviser til Den Demokratiske Republik Congos regerings beslutning om at tage de minedrifts- og skovbrugskontrakter op til revision, som blev undertegnet under krigen og i overgangsperioden,

Q. der henviser til, at den nye forfatning, som det congolesiske folk vedtog den 18. december 2005, udgør det nødvendige solide grundlag, som skal til for at opbygge en stat, der er baseret på retsstatsprincipperne, og et ægte demokratisk samfund,

R. der henviser til, at de præsident- og parlamentsvalg, som afholdtes i Den Demokratiske Republik Congo henholdsvis den 30. juli og den 29. oktober 2006 med deltagelse af flere partier, har givet befolkningen fornyet håb om en periode med fred, stabilitet og velfærd efter mange års diktatorvælde og krig; der henviser til, at der på nuværende tidspunkt afholdes kommunalvalg,

S. der henviser til, at alle congolesiske borgere har ret til ens beskyttelse fra det offentlige myndigheders side, navnlig hvad angår almindelig sikkerhed, personlig sikkerhed og ejendom,

T. der henviser til, at det congolesiske parlament for nylig vedtog en lov om den politiske oppositions status i Den Demokratiske Republik Congo med det formål at styrke demokratiet og den politiske oppositions rolle i styringen i af landet,

1. opfordrer alle deltagere i konflikterne i den østlige del af Den Demokratiske Republik Congo til at respektere menneskerettighederne og den humanitære folkeret, standse alle angreb på civile og tillade humanitære organisationer at komme civilbefolkningen til hjælp;

2. opfordrer indtrængende til, at udøvere af menneskerettighedskrænkelser, krigsforbrydelser, forbrydelser imod menneskeheden, seksuel vold mod kvinder og rekruttering af børnesoldater anmeldes, identificeres, retsforfølges og straffes i overensstemmelse med national og international straffelov;

3. opfordrer Den Demokratiske Republik Congos regering og De Forenede Nationers Mission i Den Demokratiske Republik Congo (MONUC) til at sikre et tilstrækkeligt sikkerhedsniveau for medlemmerne af de humanitære organisationer;

4. opfordrer EU- og AVS-landenes regeringer, Rådet for Den Europæiske Union, Europa-Kommissionen, FN og Den Afrikanske Union til at gøre alt, hvad der er muligt, for at yde befolkningen i den østlige del af Den Demokratiske Republik Congo en effektiv og tilstrækkelig hjælp og bidrage til at afhjælpe en humanitær katastrofe;

5. udtrykker dyb bekymring over situationen for og antallet af internt fordrevne personer og flygtninge, som fortsat befinder sig i nabolandene, og opfordrer Den Demokratiske Republik Congos myndigheder til at gøre alt, hvad de kan, for at fremme de congolesiske flygtninges sikre tilbagevenden, navnlig ved at samarbejde fuldt ud med partnere såsom De Forenede Nationers Verdensfødevareprogram (WFP) og De Forenede Nationers Højkommissær for Flygtninge;

6. opfordrer Europa-Kommissionen og Rådet til med støtte fra ikke-statslige organisationer (ngo'er) og Den Demokratiske Republik Congos regering at udarbejde et humanitært program for Den Demokratiske Republik Congo med det sigte at sikre det congolesiske folk en øget og forbedret adgang til medicin og lægehjælp;

7. opfordrer Europa-Kommissionen til at yde støtte, herunder økonomisk hjælp, til afholdelsen af en fredskonference i Kivu, således at det gøres muligt for befolkningen at deltage i bestræbelserne på at finde varige løsninger;

8. tager behørigt notat af Burundi, Den Demokratiske Republik Congo, Uganda og Rwandas gensidige tilsagn og navnlig det fælleskommuniké, som Rwanda og Den Demokratiske Republik Congos regeringer undertegnede i Nairobi den 9. november 2007 med henblik på at finde en samordnet og varig løsning på sikkerhedsproblemerne i regionen, og roser parterne for deres bestræbelser;

9. opfordrer indtrængende alle parter til nøje at indfri deres tilsagn og opfordrer FN, EU, Den Afrikanske Union, alle de pågældende landes partnere samt "Friends of the Great Lakes" til kraftigt og aktivt at støtte bestræbelserne på at føre disse tilsagn og pagten for sikkerhed, stabilitet og udvikling i De Store Søers Område ud i livet;

10. opfordrer indtrængende Den Demokratiske Republik Congos regering til med støtte fra MONUC — hvis ressourcer er blevet øget — og i overensstemmelse med punkt 9, litra b), i fælleskommunikéet af 9. november 2007 til hurtigst muligt at indlede "militæroperationer for at opløse de tidligere FAR-styrker/Interahamwe-styrker, der begår folkedrab i Den Demokratiske Republik Congo" og til, at disse operationer "iværksættes sideløbende med operationer, der sigter mod at opløse illegale væbnede grupper i Nord- og Sydkivu";

11. glæder sig over den vilje til at normalisere forbindelserne mellem de to lande, som Rwanda og Den Demokratiske Republik Congo gav udtryk for under deres respektive udenrigsministres møde i Kinshasa den 3. og 4. september 2007, og opmuntrer dem hertil;

12. insisterer på, at alle lande, der har undertegnet pagten for sikkerhed, stabilitet og udvikling i De Store Søers Område ratificerer og gennemfører den fuldt ud;

13. opfordrer til, at der udfoldes bestræbelser på nationalt og internationalt plan for at styrke efterlevelsen af retsstatsprincipperne i Den Demokratiske Republik Congo, navnlig inden for regeringsførelse og sikkerhed;

14. henstiller, at respekten for statens myndighed genoprettes i hele landet, hvilket indebærer afvæbning af alle militsstyrker;

15. opfordrer det internationale samfund, herunder EU-medlemsstaterne og AVS-landene, til at indfri deres løfter om at samarbejde med Den Demokratiske Republik Congo og hjælpe med at skabe stabilitet i den østlige del af landet;

16. opfordrer FN, EU, Den Afrikanske Union og Den Demokratiske Republik Congos andre partnere til fortsat at støtte de congolesiske myndigheders bestræbelser på at reformere hæren, politiet, sikkerhedsstyrkerne og domstolene med henblik på at genoprette staten og dens myndighed, som alle udgør vigtige elementer til styrkelse af freden og sikkerheden i landet og i De Store Søers Område;

17. udtrykker tilfredshed med oprettelsen af demokratisk valgte institutioner i Den Demokratiske Republik Congo og opfordrer landets ledere til at tage alle nødvendige initiativer med henblik på at styrke demokratiet og sikre, at alle aktive kræfter i den congolesiske nation inddrages i styringen af landet med forfatningen som det bærende fundament;

18. glæder sig over, at Den Demokratiske Republik Congos parlament har vedtaget loven om den politiske oppositions status og opfordrer til, at kundgørelsen sker hurtigt, og at iværksættelsen sker effektivt;

19. opfordrer til, at EU og det internationale samfund støtter afholdelsen af lokal- og kommunalvalgene, der ifølge den oprindelige plan skulle afholdes i 2007 som sidste fase i den congolesiske valgproces;

20. noterer sig beslutningen om at tage de minedrifts- og skovbrugskontrakter op til revision, som blev undertegnet under krigen og i overgangsfasen, med henblik på genforhandling, og opfordrer Den Demokratiske Republik Congos regering til at etablere gennemsigtige mekanismer for styringen af landets naturressourcer, således at parlamentet og civilsamfundet kan fremsætte forslag i den congolesiske befolknings interesse;

21. mener, at adgangen til, den demokratiske kontrol med og en retfærdig omfordeling af landets naturrigdomme til fordel for befolkningen som helhed udgør en absolut nødvendig forudsætning for landets bæredygtige udvikling;

22. opfordrer Europa-Kommissionen og Rådet for Den Europæiske Union til at styrke deres nuværende samarbejdsforbindelser med Den Demokratiske Republik Congos regering med hensyn til overvågning og udnyttelse af landets naturressourcer;

23. pålægger sine formænd at sende denne beslutning til AVS-EU-Rådet, Europa-Kommissionen, Den Demokratiske Republik Congos regering og regeringerne for landene i De Store Søers område, FN's Generalsekretær og Den Afrikanske Unions Kommission.

[1] Vedtaget af Den Blandede Parlamentariske Forsamling AVS-EU den 22. november 2007 i Kigali (Rwanda).

[2] EUT C 226E af 15.9.2005, s. 359.

--------------------------------------------------

Bilag V

Kigali-erklæringen

om udviklingsfremmende økonomiske partnerskabsaftaler (ØPA'er)

Den Blandede Parlamentariske Forsamling AVS-EU forsamlet den 19.- 22. november 2007 i Kigali (Rwanda):

I. Præambel

A. der henviser til, at Cotonou-aftalen bekræfter parternes enighed om at indgå nye WTO-forenelige handelsordninger, som indebærer gradvis fjernelse af handelshindringer mellem dem og en forbedring af samarbejdet på alle områder, der er relevante for handel og udvikling, og som bygger på allerede opnåede resultater og letter adgangen til markederne,

B. der henviser til, at etableringen af regionale markeder er kernen i en vellykket gennemførelse af de økonomiske partnerskabsaftaler (ØPA'er), og til, at regional integration udgør et vigtigt grundlag for den sociale og økonomiske udvikling i AVS-landene,

C. der minder om, at målet for det økonomiske og handelsmæssige samarbejde mellem AVS-landene og EU er at fremme udviklingen samt AVS-landenes gradvise integration i verdensøkonomien,

D. der minder om, at hovedformålet med ØPA-forhandlingerne i henhold til Cape Town-erklæringen er at styrke AVS-landenes økonomier,

E. der understreger, at Cape Town-erklæringen opfordrede til, at forhandlingerne skulle foregå åbent og gennemsigtigt under hensyntagen til forskellene i ressourcer og udvikling hos de to forhandlingsparter,

F. erkender, at det indtil videre af forskellige grunde ikke er lykkedes nogen af AVS-forhandlingsteamene at afslutte forhandlingerne om en omfattende ØPA,

II. Forhandlingsprocessen

1. noterer en række AVS-landes meldinger om, at de af Kommissionen har været sat under pres for at undertegne en ØPA, og at dette går imod ånden i AVS-EU-partnerskabet;

2. opfordrer indtrængende Europa-Kommissionen til at erkende, at AVS-landene har brug for mere tid til at foretage en grundig vurdering af, hvad de foreslåede aftaler indebærer, i betragtning af at der kun har været ført egentlige forhandlinger i de seneste to år;

3. noterer sig med bekymring, at Kommissionen har erklæret, at den fra den 1. januar 2008 vil lægge told på en stor del af eksporten fra de AVS-lande, der ikke hører blandt de mindst udviklede, hvis der ikke til den tid er indgået aftaler, og at dette vil true velfærden og livsgrundlaget for millioner af arbejdstagere i AVS-landene;

4. bemærker, at Kommissionen for nylig har anerkendt, at der er behov for en totrinsfremgangsmåde for at undgå en fuldstændig afbrydelse af handelen for nogle AVS-lande samt for at fortsætte forhandlingerne om omfattende og udviklingsfremmende ØPA'er efter den 31. december 2007;

5. understreger de regionale markeders betydning og fremhæver, at enhver "totrinsfremgangsmåde" eller andre initiativer, der risikerer at bringe igangværende regionale integrationsprocesser i AVS-landene i fare, bør undgås;

6. betoner, at Kommissionen bør opfylde tilsagn givet i Cotonou-aftalen for at sikre, at de AVS-lande — herunder de AVS-lande, der ikke hører blandt de mindst udviklede lande — som ikke er i stand til at indgå en ØPA, får en ny handelsramme, der svarer til deres nuværende situation og er i overensstemmelse med Cotonou-aftalens artikel 37, stk. 6;

7. opfordrer parterne til at indføje en periodisk revisionsklausul i alle ØPA'er med henblik på at vurdere deres gennemførelse og gøre det muligt at foretage eventuelle nødvendige justeringer;

III. Principper

Generel fremgangsmåde

8. mener, at alle indgåede aftaler, hvad enten der er tale om midlertidige ordninger eller om egentlige ØPA'er, bør sikre, at intet land står ringere efter forhandlingsfristens udløb;

9. opfordrer til, at tærskelen for at opnå status som mindst udviklet land (LDC-land) i interimsaftaler sænkes tilstrækkeligt til, at det svarer til de respektive LDC-landes udviklingstrin;

10. understreger, at den regionale integrationsproces i ØPA-regioner bør udgøre et underliggende princip i ØPA'erne, og at disse aftaler bør være forenelige med og medvirke til en styrkelse af regionale integrationsinitiativer i AVS-landene;

Forbedret markedsadgang

11. er klar over, at for LDC-lande, der endnu ikke er part i interimsordninger, er "alt undtagen våben"-initiativet alene ikke tilstrækkeligt og bør ledsages af forbedrede og forenklede oprindelsesregler;

12. understreger, at en forenkling af oprindelsesreglerne er en forudsætning, og at der bør udvises al nødvendig fleksibilitet ved gennemførelsen af de nye aftaler;

13. understreger, at Europa-Kommissionen bør indføje formålstjenlige asymmetrier i aftalerne, navnlig hvad angår definitionen af "stort set al handel", dækning af følsomme produkter, overgangsperiodernes længde og liberaliseringstempoet på grundlag af referenceværdier for udvikling, beskyttelsesordninger og bilæggelse af tvister;

14. bemærker, at Kommissionens indgåelse af en ny generation af frihandelsaftaler risikerer yderligere at udhule de handelspræferenceordninger, som AVS-landene på nuværende tidspunkt har adgang til; mener derfor, at EU bør tage hensyn til dette og yde fyldestgørende støtte til tilpasningsforanstaltninger, øget konkurrencedygtighed og diversificering i AVS-landene;

15. opfordrer til, at der ydes tilstrækkelig økonomisk og teknisk bistand til AVS-landene for at sætte dem i stand til at opfylde EU's regler og standarder for import, således at de fuldt ud kan drage fordel af den forbedrede markedsadgang;

Løsning af udbudsproblemer

16. udtrykker bekymring over mange af Kommissionens udspil inden for tjenesteydelser, konkurrence, intellektuel ejendomsret og offentlige indkøb, da visse AVS-regioner ikke ønsker at behandle disse spørgsmål, og opfordrer Europa-Kommissionen til at udvise fleksibilitet i denne forbindelse;

17. beklager forsinkelsen i ratificeringen af den reviderede Cotonou-aftale, som risikerer at vanskeliggøre gennemførelsen af Den 10. Europæiske Udviklingsfond, hvilket sandsynligvis vil resultere i en nedgang i den årlige støtte til AVS-EU-samarbejdet, og opfordrer derfor alle parter til at afslutte ratificeringsprocessen hurtigst muligt;

18. understreger at en aftale, der kun omfatter handel med varer, bør indeholde særlige bestemmelser vedrørende ØPA-relateret handelsstøtte ud over støtten fra Den Europæiske Udviklingsfond for at opbygge udbudskapaciteten og løse de sociale problemer, der er forbundet med en liberalisering af handelen i AVS-landene;

19. understreger endvidere, at udbetaling af støtte fra Den Europæiske Udviklingsfond ikke må kædes sammen med eller gøres betinget af undertegnelsen af ØPA'er;

Diversificering af statslige indtægter

20. opfordrer til, at der i højere grad sættes fokus på de udfordringer, AVS-landene står over for med hensyn til diversificering af indtægter, navnlig i lyset af at importafgifter på stort set al handel med EU afskaffes;

21. glæder sig over forslaget om at oprette ØPA-regionalfonde, der omfatter en "facilitet for finanspolitisk tilpasning" finansieret af Europa-Kommissionen og EU-medlemsstaterne, med det formål at yde økonomisk støtte til indtægtsdiversificeringsinitiativer i AVS-landene og støtte tiltag vedrørende fair handel;

Imødegåelse af de følger, som reformen af den fælles landbrugspolitik vil have for udenrigshandelen

22. opfordrer EU til at sikre, at reformen af den fælles landbrugspolitik er fuldt ud forenelig med målsætninger i EU's udviklingspolitik og samarbejdet med AVS-landene;

23. mener, at der bør tages ved lære af tidligere landbrugsreformer (herunder tilpasning i banan- og romsektoren og den tidligere reform af den fælles landbrugspolitik) i forbindelse med udarbejdelsen og gennemførelsen af ledsageforanstaltninger inden for sukkersektoren;

Kønsdimensionen

24. beklager, at der indtil videre ikke er udviklet specifikke positivforanstaltninger til at sikre og fremme kvinders og pigers rettigheder i overensstemmelse med Cotonou-aftalens artikel 31, og at ligestillingsaspektet ikke er blevet integreret i forhandlingsprocessen om ØPA'er; opfordrer derfor Kommissionen til at foretage en systematisk analyse såvel under forhandlingerne som efter disses afslutning af ØPA'ernes sociale følger for de mest udsatte grupper;

Konklusion

25. støtter, at Den Blandede Parlamentariske Forsamling iværksætter tilsyn med henblik på offentligt at overvåge og kontrollere ØPA'ernes indvirkning på handelen og udviklingen, forbedre sammenhængen i udviklingspolitikken og udtænke mekanismer, der skal sikre ansvarlighed og regelmæssig rapportering om ØPA'ernes bidrag til en retfærdig og bæredygtig udvikling;

26. konkluderer, at Den Blandede Parlamentariske Forsamling vil fortsætte sit arbejde med at sikre, at intet land stilles ringere efter indførelsen af en ny handelsramme, og at nye handelsordninger vil fremme velstand og bæredygtig udvikling i alle AVS-landene.

--------------------------------------------------